1 Samuel 9, Die Boodskap (DB) | The Bible App
Samuel salf Saul as koning
1In die Benjaminstreek was daar 'n man met die naam Kis. Sy pa, Abiël, en dié se voorouers, Seror, Bekorat en Afiag, het aan die Benjaminstam behoort. Kis was 'n ryk man. 2Hy het 'n seun gehad met die naam Saul. Saul was 'n puik jong man. Daar was niemand soos hy onder al die Israeliete nie. Hy was 'n hele kop langer as die ander Israeliete.
3Toe Kis se donkiemerries op 'n keer wegraak, sê hy vir Saul: "Vat een van die werkers en gaan soek die donkies."
4Saul en die werker het oral gesoek: in die bergland van Efraim en in die omgewing van Salisa, Saälim en Jemina. Hulle kon die donkies nêrens kry nie.
5Toe hulle tot in die omgewing van Suf gesoek het, sê Saul vir die werker wat by hom is: "Kom ons gaan maar terug huis toe, anders is my pa naderhand meer bekommerd oor ons as oor die donkies."
6Maar die werker sê vir hom: "Weet u, ek hoor in hierdie dorp is daar 'n Godsman. Die mense het respek vir hom, want al sy woorde word waar. Kom ons gaan soontoe, miskien kan hy vir ons sê waar om te soek."
7Saul sê vir die werker: "Ja, ons kan gaan, maar waarmee betaal ons die man? Die brood in ons sakke is gedaan. Ons het nie 'n geskenk by ons om vir die Godsman te gee nie. Wat anders het ons?"
8"Ek het hier nog 'n stukkie silwer," antwoord die werker. "Ek sal dít vir die Godsman gee, dan kan hy vir ons sê waar om te soek." 9(Vroeër het 'n mens in Israel, wanneer jy by God raad wou vra, gesê: "Kom ons gaan na die siener toe," want vroeër is profete sieners genoem.)
10"Dis reg so," sê Saul, "kom ons gaan."
So gaan hulle toe na die dorp toe waar die Godsman was.
11Terwyl hulle teen die bult opgaan na die dorp toe, kom hulle meisies teë wat gaan water skep. Hulle vra hulle toe: "Is die siener hier?"
12"Ja," antwoord die meisies. "Hy is net voor julle. Maar julle moet gou maak; hy het net vandag na ons dorp toe gekom, want die mense offer vandag by die offerplek. 13Nes julle die dorp ingaan, sal julle hom kry voor hy na die offerplek toe opgaan om saam met die mense die offervleis te eet. Die mense eet nie voor hy kom nie, want hy moet die offer seën. Eers dan eet die gaste. As julle nou dadelik gaan, sal julle hom kry."
14Hulle gaan toe na die dorp toe, en net toe hulle op die dorpsplein kom, loop hulle vir Samuel, wat op pad is na die offerplek toe, raak.
15Die vorige dag al het die Here dit vir Samuel in die oor gefluister: 16"Môre, omtrent hierdie tyd, sal Ek 'n man na jou stuur uit die stamgebied van Benjamin. Salf hom as 'n leier vir my volk Israel. Hy sal my volk vrymaak van die mag van die Filistyne. Hulle het My gesmeek om hulle te help en Ek weet goed in watter moeilikheid hulle is."
17Toe Samuel Saul sien, sê die Here vir hom: "Die man van wie Ek gesê het, 'hy sal my volk regeer,' dis hý daardie."
18Daar op die dorpsplein vra Saul toe vir Samuel: "Kan u my dalk sê waar die siener tuis is?"
19"Ek is die siener," antwoord Samuel. "Kom saam met my op na die offerplek en eet vandag saam met my. Ek sal jou môreoggend afsien, dan sal ek jou 'n geheim vertel. 20Oor die donkies wat drie dae gelede weggeraak het, hoef jy jou nie te bekommer nie, hulle is gekry. Maar wie is die belangrikste in Israel? Is dit nie jy en jou hele familie nie?"
21"Waarom sê u so iets vir my?" vra Saul. "Ek is maar net iemand van die Benjaminstam, die kleinste van die stamme van Israel, en my familie is die onbelangrikste van al die families van Benjamin."
22Samuel vat toe vir Saul en sy werker saam na die saal toe en gee vir hulle die belangrikste plek tussen die sowat 30 gaste. 23Daarop sê Samuel vir die kok: "Bring vir my dié deel van die offervleis wat ek vir jou gegee het en gevra het om eenkant te hou." 24Die kok bring toe die skenkel en sit dit voor Saul neer.
"Dit het oorgebly," sê Samuel. "Eet gerus, want dit is toe ek die mense genooi het, al spesiaal vir jou gebêre."
Saul het daardie dag saam met Samuel geëet. 25Toe hulle van die offerplek af teruggegaan het dorp toe, het Samuel met Saul op die dakstoep van die huis gepraat.
26Die volgende môre was Saul en sy werker teen dagbreek al op. Samuel roep toe na Saul op die dakstoep: "Maak klaar! Ek wil jou afsien."
Saul het klaargemaak en hy en Samuel het saam buitetoe gegaan. 27Hulle het teen die bult afgegaan tot buite die dorp. Daar sê Samuel vir Saul: "Sê vir die werker hy moet solank vooruitgaan. Bly jy 'n bietjie staan, want ek het 'n boodskap van God vir jou."